b'\n_START_ARTICLE_\nAugust Ferdinand Juselius\n_START_PARAGRAPH_\nAugust Ferdinand Juselius (30. hein\xc3\xa4kuuta 1847 Karuna \xe2\x80\x93 28. maaliskuuta 1900 Turku) oli suomalainen kunnallis- ja valtiop\xc3\xa4iv\xc3\xa4mies, joka toimi Turun kaupunginjohtajana eli kunnallispormestarina 1881\xe2\x80\x931900. _NEWLINE_Juseliuksen vanhemmat olivat kappalainen August Gabriel Juselius ja Kristina Magdalena Dickman. H\xc3\xa4n tuli hovioikeuden auskultantiksi 1871, toimi Turun kaupungin raastuvanoikeudessa 1873\xe2\x80\x931881 ja tuli viimeksi mainittuna vuonna Turun kunnallispormestariksi. Laamannin arvo Juseliukselle my\xc3\xb6nnettiin 1897. H\xc3\xa4n oli keskeisesti mukana my\xc3\xb6s erilaisissa j\xc3\xa4rjest\xc3\xb6iss\xc3\xa4 ja toimielimiss\xc3\xa4, kuten Suomen Talousseuran puheenjohtajana 1892\xe2\x80\x931900 ja Turun Elinkorkolaitoksen johtokunnan puheenjohtajana 1885\xe2\x80\x931900, ja kuului useisiin eri valtionkomiteoihin. Juselius toimi esimerkiksi vuosien 1892 panttilainaus- ja s\xc3\xa4\xc3\xa4st\xc3\xb6pankkikomiteoiden puheenjohtajana. Valtiop\xc3\xa4ivill\xc3\xa4 Juselius oli porvariss\xc3\xa4\xc3\xa4dyn edustajana 1888, 1891, 1894, 1897 ja 1899._NEWLINE_Juseliuksen puoliso vuodesta 1873 oli Johanna Matilda Thod\xc3\xa9n (k. 1891).'